Fermandarê Qerargehê Merkezî yê Pawitişê Şarî Karayilanî bernameyê taybetî yê Stêrk TVyî de persanê Arjîn Ferate rê cewabî dayî.
Karayilanî vist vîrî ke oyo ke şer wazeno deweleta Tirkî ya û vat dewleta Tirkî 96 serrî yo ke erdê Kurdistan de terorê dewlete bi bica ana. Karayilanî bale ante ke ‘Lîsteya terorî‘ ya bêheqî ya Amerîka û Yewîya Ewropa  û Pêkerdişê Lozanî ser û va: ‘‘Dewleta Tirkî nînan ra paştî gêna û bi heme hêzê xo  her hetî ra hêrişê Kurdan kena. Seba ke PKK ‘lîsteya terorî‘ de yo dewleta Tirkî  heme Kurdan na çarçeweve de gena dest û vana xora ê sey terorîstan yenê zanayene  ez zî eşkena hêriş bikerî. La ê ke terorîstê ma nîyê. Dewleta Tirkî terorîst a.  Ma mecbûr manenê ke vera terorê dewleta Tirkî şer kenê. ''
PKK Heqanê Şarê Kurdî Paweno û Vera Terorê Dewlete Xover Dano
Karayilanî Komploya Mîyanneteweyî ya  9’ê Teşrîna Verêne ard vîrî û va: ‘‘Na komplo şexsê Rayber Apoyî de heme Kurdan rê ameye kerdene la tewiro bêhempa ê Rayberîye, çalakîyanê şehîdanê qehereman û keda şarê ma û mucadeleyê ma na komplo pûç vete. Seba ke komplokarî nêresayî waştişê xo ewro wazenê ke komplo newe bikerê. Coka her hetî ra hêrişê Kurdan kenê. La ma ewro her wextî ra zafêk serkewtişî rê nêzdîyê. Ma do komplo bî temamî werte ra wedarê. PKK heqanê şarê Kurdî paweno, terorîst nîyo. Ma Ewropa de vera naye dewayî akerdî û serkewtî. Dîwanê Edaletê Berzî yê Ewropa qerar girewt ke PKK terorîst nîyo. Reyna tayî mehkemayanê xoseran ê Ewropa zî no qerar girewt. Ma wazenê ke PKK bi temamî lîste ra bêro vetene. Dewa hema dewam kena. Ma Amerîka de zî do dewa abikerê. PKK rê vatişê terorîstî neheqîya zaf girde ya. PKK vera terorê dewlete xover dano. Raştîya esasî naya.''
Şerê Rojawanî Şerêko Bimbarek o
Karayilanî derheqê hêrişê dewleta Tirkî yê vera  Rojwanî û xoverdayîşê şarê herême  û şervananê QSD’yî de nê vatî: ‘‘ Ma heta peynî paştî danê înan. Heme leteyê Kurdistanî kişta înan de yê. Xeylî rayapêroyîye zî paştî dano înan. Şertî sey wextê Efrînî nîyê. Moralê dewleta Tirkî çîn o, her hetî ra zehîf ê. No dişmen eşkeno ke bişikîyo. Wa heme şarê ma bizano ke no şerêko bimbarek o. Mucadeleyê merdimîye yeno dayene û semedê naye çi bêro kerdene zî tay o. Demêko newe yo û tarîxkî yo. Semedê şarê Kurdî prosesê estbîyayîş û çînbîyayîşî yo. No demê seferberîye yo. Ganî her kes berpirsîyarîya xo bica bîyaro. Eke ma sey şar û sîyasetê Kurdî nê îmtîhanî ra bi serkewtişî ravêrê, Kurdistan de do demêko newe bêro destpêkerene.‘‘
